PASKAIDROJUMA RAKSTS

1.PRIEKŠLIKUMA KONTEKSTS

Šajā priekšlikumā par piemērošanas datumu ir noteikts 2021. gada 1. janvāris, un tas ir sagatavots 27 dalībvalstu Savienībai saskaņā ar Eiropadomes 2017. gada 29. martā saņemto Apvienotās Karalistes paziņojumu par tās nodomu izstāties no Eiropas Savienības un Euratom, balstoties uz Eiropas Savienības Līguma 50. pantu.

Paredzams, ka kodolsintēzei kā praktiski neizsmeļamam un klimatam draudzīgam enerģijas avotam nākotnē būs nozīmīga loma Eiropas enerģētikas nozarē. Šā priekšlikuma par Padomes lēmumu nolūks ir nodrošināt finansējumu arī turpmākai Eiropas dalībai ITER projektā, kura mērķis ir svarīgu zinātnisku atklājumu gūšana kodolsintēzes attīstīšanas jomā. Tas ir īpaši svarīgi pēc 2015. gadā pieņemtā Parīzes nolīguma par klimata pārmaiņām un ES apņemšanās uzņemties vadošo lomu ekonomikas dekarbonizācijā un risināt klimata pārmaiņu problēmas izmaksefektīvā veidā.

Eiropas dalība ITER projektā pamatojas uz ITER nolīgumu, ko 2006. gada novembrī parakstīja septiņi pasaules mēroga partneri, proti, Euratom, ASV, Krievijas Federācija, Japāna, Ķīna, Dienvidkoreja un Indija. ITER ir unikāls un pirmais šāda veida projekts, kas izstrādāts starptautiskā zinātniskā sadarbībā, tādējādi ļaujot panākt sinerģijas un mobilizēt tādus finanšu resursus, kas vienai atsevišķai valstij nebūtu pa spēkam.

Tā kā saskaņā ar ITER nolīgumu Eiropa ir uzņemošā puse, tai saskaņā ar ITER nolīgumu ir stingrākas juridiskās saistības. Tāpēc tā ir uzņēmusies vadošo lomu šajā projektā (45 % no būvniecības izmaksām, kamēr citu ITER dalībnieku daļas ir aptuveni 9 % katram), lai nodrošinātu būvniecības savlaicīgu pabeigšanu. Ar šo priekšlikumu Padomes lēmumam groza Padomes 2007. gada 27. marta Lēmumu 2007/198/Euratom, ar ko izveido Eiropas Kopuzņēmumu ITER un kodolsintēzes enerģētikas attīstības vajadzībām un piešķir tam priekšrocības, lai radītu pamatu minētā kopuzņēmuma (turpmāk – “Fusion for Energy”) darbību finansēšanai laikposmā no 2021. līdz 2027. gadam saskaņā ar Euratom līgumu.

Padomes 2007. gada lēmums jau ir grozīts ar Padomes 2013. gada 13. decembra Lēmumu 2013/791/Euratom, lai ļautu finansēt Fusion for Energy darbības. Šajā priekšlikumā ievērota tāda pati loģika, tas pamatojas uz Euratom nolīguma 47. pantu un attiecas uz Euratom dalību kopuzņēmuma finansēšanā daudzgadu finanšu shēmas 2021.–2027. gadam laikā.

Ierosinātie grozījumi ļauj nodrošināt projekta finansēšanu nākamās daudzgadu finanšu shēmas laikā, vienlaikus neliedzot brīvprātīgus ieguldījumus no kopuzņēmuma dalībniekiem, kas nav Euratom, kā noteikts kopuzņēmuma statūtu 12. panta 1. punkta c) apakšpunktā.

ITER padome 2016. gadā apstiprināja atjauninātu grafiku un saistītās izmaksu aplēses ITER būvniecības pabeigšanai. Saskaņā ar jauno ITER būvniecības grafiku agrākais tehniski iespējamais termiņš “Pirmās plazmas” posmam ir 2025. gada decembris, un aplēses rāda, ka ekspluatācija pilnā apjomā, izmantojot deitērija-tritija degvielu (tā sauktais deitērija-tritija posms) sāksies 2035. gadā. Šis grafiks līdz ar saistītajiem pārskatītajiem izdevumiem veido ITER projekta jauno pamatscenāriju; tas neietver neparedzētus gadījumus, un tādējādi tiek pieņemts, ka visi galvenie riski var tikt mazināti.

Savā 2017. gada 14. jūnija paziņojumā Eiropas Parlamentam un Padomei “ES ieguldījums reformētajā ITER projektā” un tam pievienotajā Komisijas dienestu darba dokumentā Komisija iekļāva būvniecības posma izmaksu aplēses (tikai Eiropai). Tika lēsts, ka 2021.-2027. gadam no ES budžeta nepieciešamā summa, kurā ietverti Komisijas administratīvie izdevumi saistībā ar Fusion for Energy uzdevumiem un citām saistītām darbībām, ir aptuveni 6,1 miljards EUR (pašreizējā vērtībā).

Eiropas Savienības Padome 2018. gada 12. aprīlī, pamatojoties uz Komisijas paziņojumu, izdarīja secinājumus un atkārtoti apstiprināja, ka Euratom joprojām apņemas arī turpmāk rīkoties ITER projekta sekmīgai pabeigšanai. Padome paziņoja, ka tā centīsies darīt pieejamus līdzekļus Fusion for Energy darbībām daudzgadu finanšu shēmas 2021.–2027. gadam ietvaros. Šajā nolūkā Padome pilnvaroja Komisiju Euratom vārdā ITER padomes sanāksmē ministru līmenī apstiprināt ITER projekta jauno pamatscenāriju (tvērums, grafiks un izmaksas).

Līdzekļu pārvedums tiks saskaņots ar daudzgadu finanšu shēmas aptverto laikposmu un ilgs septiņus gadus. Saskaņā ar ITER nolīgumu ITER projekta sākotnējais darbības laiks būs 35 gadi (t. i., līdz 2042. gadam); tāpēc, lai turpinātu finansēt Euratom ieguldījumu šajā projektā, būs vajadzīgi turpmāki Padomes lēmumi.

ITER sekmīga būvniecība un darbība ir būtisks Eiropas kodolsintēzes attīstības plāna posms, kas veido visaptverošu mērķtiecīgu virzību uz kodolsintēzes elektroenerģiju un ko apstiprinājuši visi kodolsintēzes pētniecībā iesaistītie dalībnieki Eiropā. Šis lēmums ļaus panākt sinerģiju un komplementaritāti ar kodolsintēzes pētniecības darbībām, ko finansē saskaņā ar Euratom pētniecības un mācību programmu 2021–2025. gadam. Šis lēmums ļaus arī pabeigt darbības, kas tiek veiktas Plašākas pieejas nolīguma satvarā, kas noslēgts starp Euratom un Japānu un papildina starptautisko sadarbību ITER nolīguma satvarā.

Šis priekšlikums ir sagatavots, lai nodrošinātu ciešu mijiedarbību ar citām programmām, proti, ES 9. pamatprogrammu un Euratom 9. pamatprogrammas priekšlikumiem. Pamatojums ir diezgan skaidrs, jo ITER ir pirmais šāda veida inovatīvs projekts enerģētikas nozarē, kam vajadzīgs ciešs atbalsts no pētniecības un inovācijas puses, ko jo īpaši īsteno caur Euratom pētniecības programmām, kā arī ES pētniecības programmām. Šajā ziņā abu programmu (Euratom un ES 9. pamatprogrammas) teksti saskaņā ar nākamo DFS ir pastiprināti, lai nodrošinātu, ka nepieciešamās mijiedarbības saistībā ar ITER ir skaidri norādītas.

2.APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

Šajā priekšlikumā ir pilnībā ņemtas vērā atbildes, kas saņemtas daudzgadu finanšu shēmas atklātajā sabiedriskajā apspriešanā, kuras organizēšanu koordinēja Eiropas Komisijas Ģenerālsekretariāts un kura tika uzsākta 10. janvārī un turpinājās līdz 2018. gada 8. martam. Turklāt priekšlikumā ir pilnībā ņemtas vērā apspriedes ar ieinteresētajām personām, kuras notika sagatavošanās darbību laikā un ietvēra ex ante izvērtējumu un ieinteresēto personu pasākumus un aptaujas. Lai gan sabiedriskajā apspriešanā neatklājās īpašas problēmas saistībā ar ITER finansēšanas turpināšanu, mērķtiecīgas apspriešanās ar ieinteresētajām personām ir apstiprinājušas, ka ES ieguldījums ITER būvniecībā sniedz ievērojamu labumu Eiropas rūpniecībai un pētniecības aprindām. Tas no jauna tika minēts 2017. gada decembrī organizētā nozares pasākumā, kurā apstiprinājās, ka kodolsintēze jau nodrošina konkrētas iespējas rūpniecībai un ka tai ir pozitīva ietekme uz nodarbinātību, ekonomikas izaugsmi un inovāciju ne tikai kodolsintēzes un enerģētikas jomā vien. Neatkarīgi pētījumi, kas tika pasūtīti, lai sagatavotu ex-ante izvērtējumu, sniedza skaitlisku informāciju par izveidotajām darbvietām un neto pievienoto vērtību, ko radījusi Eiropas dalība ITER projektā.

Bez tam, ņemot vērā Padomes 2018. gada aprīļa secinājumus, šis priekšlikums nodrošinās projekta kontinuitāti, it sevišķi attiecībā uz starptautiskajiem partneriem, un garantēs ITER finansējumu visas nākamās daudzgadu finanšu shēmas laikā.

Ir konstatēti daži ierosinājumi, kuriem dēļ to kontinuitātes satura un struktūras un/vai budžeta apmēra ziņā būtu jāveic nevis ietekmes novērtējums, bet gan ex ante novērtējums Komisijas dienestu darba dokumenta veidā. ITER līdz ar citām programmām, piemēram, Fiscalis, Humānā palīdzība un Kopējā ārpolitika un drošības politika, tika norādīta kā tāda, kurai nevajag ietekmes novērtējumu, bet gan ex ante izvērtējumu, kas sagatavots kā Komisijas dienestu darba dokuments saskaņā ar ES Finanšu regulas prasībām.